VSRS sklep II Ips 53/2017
Sodna praksa Vrhovnega sodišča, 2017-03-23

Anton Frantar (preds.), Janez Vlaj (poroč.), dr. Ana Božič Penko, Vladimir Horvat, mag. Rudi Štravs

dovoljenost revizije - vrednost spornega predmeta - laična revizija - postulacijska sposobnost - opravljen pravniški državni izpit - zavrženje revizije

Po določbi četrtega odstavka 86. člena ZPP sme opravljati pravdna dejanja v postopku z izrednimi pravnimi sredstvi stranka sama le, če ima opravljen PDI - česar pa dolžnik v reviziji ne zatrjuje, zato je njegova revizija po prvem odstavku 91. člena ZPP nedovoljena.

II. Toženka sama krije svoje stroške revizijskega postopka v zvezi z odgovorom na revizijo.

1. Sodišče prve stopnje je štelo tožnikovo pritožbo zoper sodbo sodišča prve stopnje z dne 22. 3. 2016 za umaknjeno, ker tožnik zanjo ni plačal sodne takse v višini 405,00 EUR.

2. Sodišče druge stopnje je pritožbo tožnika zavrnilo in potrdilo sklep sodišča prve stopnje.

3. Tožnik je zoper sklep sodišča druge stopnje vložil laično revizijo.

4. Sodišče je revizijo vročilo nasprotni stranki, ki je nanjo odgovorila in predlagala njeno zavrženje.

6. Po določbah 384. člena Zakona o pravdnem postopku (v nadaljevanju ZPP) je mogoče vložiti revizijo kot izredno pravno sredstvo le proti tistim sklepom sodišča druge stopnje, s katerim je bil postopek pravnomočno končan. Z odločitvijo (sklepom) sodišča druge stopnje o pritožbi zoper sklep sodišča prve stopnje, s katerim je bila pritožba zoper sklep sodišča prve stopnje zavrnjena, se je postopek pravnomočno končal.

7. Revizija je izredno pravno sredstvo, s katerim lahko stranka opravlja pravdna dejanja samo po pooblaščencu, ki je odvetnik (tretji odstavek 86. člena ZPP). Po določbi četrtega odstavka 86. člena ZPP sme opravljati pravdna dejanja v postopku z izrednimi pravnimi sredstvi stranka sama le, če ima opravljen pravniški državni izpit - česar pa tožnik v reviziji ne zatrjuje, zato je njegova revizija po določbi prvega odstavka 91. člena ZPP nedovoljena in jo je treba kot tako zavreči (377. člen ZPP).

8. Poleg pomanjkanja postulacijske sposobnosti pa je revizija nedovoljena tudi iz drugega razloga. Po drugem odstavku 367. člena ZPP je revizija dovoljena, če vrednost izpodbijanega dela pravnomočne sodbe presega 40.000,00 EUR (dovoljena revizija). Po tretjem odstavku 367. člena ZPP je v primeru, če po prejšnjem odstavku revizija ni dovoljena, revizija dovoljena le, če jo v skladu s 367.a členom ZPP dopusti sodišče (dopuščena revizija). Ker vrednost izpodbijanega dela pravnomočne sodbe ne presega 40.000,00 EUR, revizija pa po tretjem odstavku 367. člena ZPP tudi ni bila dopuščena, je revizija nedovoljena tudi iz tega razloga (drugi odstavek 374. člena ZPP).

9. Odločitev o stroških revizijskega postopka toženke v zvezi z odgovorom na revizijo temelji na določbi prvega odstavka 155. člena ZPP, saj jih spričo očitne nedovoljenosti revizije ni bilo mogoče šteti za potrebne pravdne stroške.

Zakon o pravdnem postopku (1999) - ZPP  - člen 86, 86/4, 91, 91/2, 367, 367/2, 367/3, 367a, 377

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

sklep II Ips 634/2006, enako tudi II Ips 202/2005, II Ips 930/2006, II Ips 363/2006, II Ips 957/2006, II Ips 585/2006, II Ips 193/2006, II Ips 416/2006